Gedagte vir die dag: "Skatte van al die nasies" | Maroela Media
Gedagte vir die dag: "Skatte van al die nasies"
Ek sal ook al die nasies laat bewe, sodat die skatte van al die nasies sal toevloei; en Ek sal hierdie huis met heerlikheid vervul, sê die HERE van die leërskare. (Haggai 2:7, Bybel in Afrikaans 1933/1953)
"Wie is hierdie "skatte van al die nasies", die Een na wie mense hunker, hetsy hulle dit besef of nie? Hy is die Messias, wat gekom het om ons te bevry.
Wat is sy karaktereienskappe? Hy "weerkaats God se heerlikheid, en Hy is die presiese ewebeeld van wie God werklik is. Deur sy magtige bevel hou Hy die ganse heelal in stand. Nadat Hy gesterf het om ons van sondes te reinig, het Hy die posisie van eer en mag aan die regterhand van God ingeneem – dié God so vol majesteit wat in die hemel woon" (Hebreërs 1:3).
God het ons gemaak, en ons is vir God gemaak. Dit is God na wie ons hunker, en Jesus, God se Seun, bring die Vader na ons toe. Eintlik is God se grootste geskenk Hyself. Ons het die Verlosser nodig en Hy het 'n Naam: Jesus (wat beteken "God red").
Hy was waarlik God; daarom kon Hy voorsien; Hy was waarlik mens; daarom kon Hy gehoorsaam en ly in ons plek … sodat God en mens weer gelukkig saam kan wees. – George Whitefield